**Йоана Александрова**

Родена е в гр. Троян през 1987 година.

Завършва езикова гимназия “Екзарх Йосиф” в гр. Разград в паралелка с изучаване на немски и английски език.

През 2006-та година е приета в специалност анимационно кино в Нов български университет. По време на следването си е изпратена по програма за обмяна на опит “Еразъм” за един семестър във FAMU – Чешката академия за кино и телевизия.

През 2012-та се дипломира със степен бакалавър от НБУ в специалност анимационно кино с втора специалност реклама. Дипломният ѝ филм, пластелиновата анимация “От къде идват котенцата” печели награда на публиката след прожекция на студентски филми в НБУ.

След завършването си участва в инициативата на НБУ и Единбургски колеж по изкуствата “10 филма – 10 дни” като завършва 10 кратки анимационни филма за 10 дни. Един от тях – “Майка” събира най-много гласове след студентско гласуване и е избран да оглави представянето на проекта в Единбургски колеж. Два от филмите ѝ – “Майка” и “Сътворение” са селектирани на международни филмови фестивали.

През 2013-та година става част от Компот Колектив. В същата година е приета да следва магистратура в Единбургски колеж по изкуствата – ECA към Единбургски университет. Дипломира се със степен магистър през 2014-та година.

В края на 2019-та година завършва дебютния си филм “Плитка вена”, част от проекта на Компот Колектив – Щрих и Стих II. с продуцент Весела Данчева. Филмът по поема на Марин Бодаков е селектиран на множество международни фестивали.

Избраната техника на Йоана е стоп кадър анимация с пластилин или кукли. През цялото време на следването си, както и след това работи по кратки анимационни филми, реклами, комикси и илюстрации. Участва в детски уъркшопи по стоп кадър анимация.